પામોલમાં તસ્કર ટોળકી રોકડ અને દાગીના ચોરીને ફરાર
આણંદ જિલ્લાના બોરસદ તાલુકામાં આવેલ પામોલ ગામના રોહિતવાસમાં ગતરાત્રિના સુમારે તસ્કરો ત્રાટક્યા હતા. તસ્કરોએ એક મકાનમાંથી સોના-ચાંદીના દાગીના તેમજ રોકડ રકમ મળી કુલ્લે રૃા.૧૨,૫૦૦/-ની માલમત્તા ચોરી ગયા હતા. ગતરાત્રિના સુમારે અસહ્ય ગરમીથી બચવા માટે મકાન માલિક સહિત પરિવારના સભ્યો ઘરને તાળુ મારી ઘરની બહાર સૂઈ ગયા હતા ત્યારે તસ્કરોએ આ તકનો લાભ ઉઠાવી હાથની સફાઈ કરી હતી. આ બનાવ અંગે બોરસદ ગ્રામ્ય પોલીસે અજાણ્યા તસ્કરો સામે ચોરીનો ગુનો નોંધી વધુ તપાસ હાથ ધરી છે.
પરિવાર બહાર સૂતો હતો ત્યારે રૃા. ૨૫૦૦ તથા દાગીના સહિત રૃા. ૧૨,૫૦૦ની મતાની ચોરી
આણંદ જિલ્લામાં ઘરફોડ ચોરીના બનાવોનો સીલસીલો સતત જારી રહેવા પામ્યો છે. જિલ્લામાં થયેલ વધુ એક ચોરીના બનાવની પોલીસ સૂત્રો પાસેથી મળતી વિગત મુજબ બોરસદ તાલુકામાં આવેલ પામોલ ગામના રોહિતવાસમાં રાજુભાઈ કાળીદાસ ચાવડા (રોહિત) પોતાના પરિવાર સાથે રહે છે. ગતરાત્રિના લગભગ ૯ઃ૦૦ વાગ્યાના સુમારે રોહિત પરિવાર નિત્યક્રમ મુજબ જમી પરવારી અસહ્ય ગરમીથી બચવા માટે પોતાના જ મકાનના મુખ્ય દરવાજાને તાળુ મારી ઘરની બહાર સૂઈ રહ્યા હતા.
દરમ્યાન રાત્રિના સુમારે તેઓના મકાન ઉપર તસ્કરો ત્રાટક્યા હતા. તસ્કરોએ મકાનની પાછળના ભાગમાં આવેલ બારીના સળીયા તોડી અંદર પ્રવેશ કર્યો હતો અને એક રૃમમાં મુકેલ પેટી વાસણો તેમજ બેગમાંથી સોના-ચાંદીના દાગીના તેમજ રૃા.૨૫૦૦/-ની રોકડ રકમ મળીને કુલ્લે રૃા.૧૨,૫૦૦/-ની માલમત્તા ચોરી કરી પલાયન થઈ ગયા હતા.
વહેલી સવારે ચોરીના આ બનાવની જાણ પરિવારના સભ્યોને થતાં જ સૌ કોઈ ચોંકી ઉઠયા હતા.
આ બનાવ અંગે મકાન માલિક રાજુભાઈ કાળીદાસ ચાવડા (રોહિત)એ બોરસદ ગ્રામ્ય પોલીસ મથકમાં ફરિયાદ નોંધાવી છે. પોલીસે અજાણ્યા તસ્કરો સામે ચોરીનો ગુનો નોંધી વધુ તપાસ હાથ ધરી છે.